
Podcasting im modernen DaF-Unterricht

A podcastok olyan audio- és videoanyagok, melyeket kiadók vagy magánszemélyek szabadon és többnyire ingyenesen a felhasználók rendelkezésére bocsájtanak. Ezek a médiaanyagok bármikor és bárhol a felhasználó rendelkezésére állnak.
Dolgozatomban a német mint idegennyelv oktatásának támogatására kifejlesztett német nyelvű didaktizált podcastok felhasználási lehetőségeit vizsgáltam.
Dolgozatom első részében ismertetem a podcast elméleti alapjait és megjelenési formáit, a második rész az általam kiválasztott podcastok részletes elemzését tartalmazza. Azt vizsgáltam, melyek a német mint idegennyelv oktatásában leginkább alkalmazható podcastok, melyek ezen podcastok jellemzői, hogyan alkalmazhatóak a leghatékonyabban, és mennyiben járulnak hozzá az optimális nyelvelsajátításhoz.
A részletes vizsgálat során 160 podcastot értékeltem ki. A vizsgálandó podcastok megválasztásánál figyeltem a célcsoportra, a témaválasztékra, a nyelvi szintekre és az audió- és videóanyagokhoz tartozó kísérőanyagok összetételére-sokrétűségére. A kiválasztott podcastok esetében megvizsgáltam a feladattípusokat és a feladatok összetételét, azt is, hogy a podcastokhoz tartozó feladatok milyen készségek fejlesztésére irányulnak, milyen bennük a nyelvtani és lexikai feladatok aránya, hogyan alkalmazhatóak az oktatásban, milyen munkaformában dolgozhatók fel a leghatékonyabban.
Megállapítható, hogy a didaktizált podcastokhoz kapcsolódó feladatok az oktatási anyagot optimálisan kiegészítik, fejlesztik a beszédértést és a beszédkészséget, nemcsak a szókincs bővítésére alkalmasak, hanem tágítják a tanulók látókörét is, segítségükkel a tanulók személyre szabottan, egyéni tempójuknak megfelelően fejleszthetők. Kiemelten fontos szerepet játszik a tanár didaktikai, módszertani megfontoltsága és informatikai felkészültsége és szükség van a megfelelő informatikai háttérre is. Alkalmazásuk szemléletváltást követel mind a tanártól, mind a tanulótól. Ezen feltételeknek köszönhetően megvalósításuk nem egyszerű feladat.
Munkám folytatásaként a szakmai gyakorlatom keretében azt szeretném vizsgálni, hogy a podcastok speciálisan a magyar iskolákban hogyan alkalmazhatóak a német mint idegennyelv oktatásában, alkalmazásuknak milyen előnyei és hátrányai vannak, milyen további feladatok összeállítására van még szükség, és a tanulókat hogyan lehet ebbe a munkába bevonni.



